Hvor stor er den gennemsnitlige penis?

Engelske forskere fra King’s College London samlede i 2014 målinger af penisstørrelse fra 20 forskellige undersøgelser, som i alt omfattede 15.521 mænd fra 16 lande.

Undervejs havde forskerne sorteret en række andre undersøgelser fra, som ikke blev betragtet som pålidelige, fx fordi de havde for få deltagere eller benyttede sig af selv-rapporterede penisstørrelser.

Fem mål blev analyseret: længden af penis i erigeret eller slap tilstand, længden af penis i slap, men helt udstrakt tilstand og omkredsen af penis i erigeret eller slap tilstand.

Længden blev målt fra roden af penis, helt inde ved knoglen, og ud til spidsen, mens omkredsen blev målt enten ved roden eller midten af penis.

De engelske forskere fandt frem til disse tal på den gennemsnitlige penis:

Længde på erigeret penis: 13,12 centimeter

Længde på slap penis: 9,16 centimeter

Udstrakt længde på slap penis: 13,24 centimeter

Omkreds på erigeret penis: 11,66 centimeter

Omkreds på slap penis: 9,31 centimeter

Derudover tegnede de diagrammer, der viser spredningen i penisstørrelse. Fx afslører det øverste diagram, at 85 procent af mænd har en erigeret penis på under 15 centimeter.